钦定古今图书集成/历象汇编/岁功典/第080卷 > 《素问》 > 藏气法时论篇
## 钦定古今图书集成/历象汇编/岁功典/第080卷 > 《素问》 > 藏气法时论篇

肾主冬，足少阴、太阳主治，其日壬癸。肾苦燥，急食辛
以润之，开凑理，致津液，通气也。

〈注〉肾主冬水之令，足少阴主癸水，太阳主壬水，二经相为表里，而主治其经气。壬属阳水，癸属阴水，在时主冬，在日为壬癸。肾者水藏，喜润而恶燥，宜食辛以润之，谓辛能开凑理，使津液行而通气，故润也。